OPINIE 6. Curtea a auditat următoarele: (a) conturile comitetului, care cuprind situațiile financiare (4) și rapoartele privind execuția bugetară (5) pentru exercițiul financiar încheiat la 31 decembrie 2016, și (b) legalitatea și regularitatea operațiunilor subiacente acestor conturi, în conformitate cu prevederile articolului 287 din Tratatul privind funcționarea Uniunii Europene (TFUE). Fiabilitatea conturilor Opinia privind fiabilitatea conturilor 7. În opinia Curții, conturile comitetului aferente exercițiului încheiat la 31 decembrie 2016 prezintă în mod fidel, sub toate aspectele semnificative, situația financiară a acestuia la 31 decembrie 2016, precum și rezultatele operațiunilor sale, fluxurile sale de numerar și modificările în structura activelor nete pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Aceste norme se bazează pe standardele de contabilitate pentru sectorul public acceptate la nivel internațional. Legalitatea și regularitatea operațiunilor subiacente conturilor Veniturile Opinia privind legalitatea și regularitatea operațiunilor de venituri subiacente conturilor 8. În opinia Curții, operațiunile de venituri subiacente conturilor aferente exercițiului încheiat la 31 decembrie 2016 sunt conforme cu legile și reglementările în vigoare sub toate aspectele semnificative. Plățile Opinia privind legalitatea și regularitatea plăților subiacente conturilor 9. În opinia Curții, plățile subiacente conturilor aferente exercițiului încheiat la 31 decembrie 2016 sunt conforme cu legile și reglementările în vigoare sub toate aspectele semnificative. Responsabilitățile conducerii și ale persoanelor însărcinate cu guvernanța 10. În conformitate cu articolele 310-325 TFUE și cu regulamentul financiar al comitetului, conducerea este responsabilă de întocmirea și de prezentarea conturilor pe baza standardelor de contabilitate pentru sectorul public acceptate la nivel internațional, precum și de legalitatea și regularitatea operațiunilor subiacente conturilor. Această responsabilitate include conceperea, implementarea și menținerea controlului intern necesar pentru întocmirea și pentru prezentarea unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori. Conducerea are, în egală măsură, responsabilitatea de a se asigura că activitățile, operațiunile financiare și informațiile reflectate în situațiile financiare sunt conforme cu dispozițiile care le reglementează. Responsabilitatea finală pentru legalitatea și regularitatea operațiunilor subiacente conturilor aparține conducerii comitetului. 11. În ceea ce privește întocmirea conturilor, conducerea este responsabilă de evaluarea capacității comitetului de a-și continua activitatea, prezentând, după caz, aspectele relevante pentru continuitatea activității și utilizând principiul contabil al continuității activității. 12. Persoanele însărcinate cu guvernanța sunt responsabile de supravegherea procesului de raportare financiară al comitetului. Responsabilitatea auditorului cu privire la auditul conturilor și al operațiunilor subiacente 13. Obiectivul Curții este, pe de o parte, de a obține o asigurare rezonabilă referitor la prezența sau la absența unor denaturări semnificative în cadrul conturilor comitetului și la conformitatea operațiunilor subiacente cu legile și reglementările în vigoare și, pe de altă parte, de a furniza Parlamentului European și Consiliului sau, după caz, altor autorități responsabile de descărcarea de gestiune, o declarație de asigurare cu privire la fiabilitatea conturilor și la legalitatea și regularitatea operațiunilor subiacente acestora, pe baza auditului său. Asigurarea rezonabilă reprezintă un nivel de asigurare ridicat, dar nu este o garanție a faptului că auditul va detecta întotdeauna eventualele denaturări semnificative sau neconformități existente. Acestea pot apărea ca rezultat fie al unei fraude, fie al unei erori și sunt considerate a fi semnificative dacă se estimează, în mod rezonabil, că ele ar putea, în mod individual sau agregat, influența deciziile economice pe care utilizatorii conturilor le pot lua pe baza acestora. 14. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care include evaluarea riscurilor ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne relevante pentru întocmirea și prezentarea fidelă a conturilor și pentru legalitatea și regularitatea operațiunilor subiacente, scopul fiind însă acela de a defini proceduri de audit corespunzătoare în raport cu circumstanțele date, și nu de a exprima o opinie cu privire la eficacitatea controalelor interne respective. Auditul include, în egală măsură, aprecierea caracterului adecvat al politicilor contabile utilizate și a caracterului rezonabil al estimărilor contabile elaborate de conducere, precum și evaluarea prezentării globale a conturilor. 15. În ceea ce privește veniturile, Curtea verifică procedurile instituite de comitet pentru calcularea și colectarea contribuțiilor la fond și a altor venituri, dacă este cazul (6). La verificarea contribuțiilor la fond, Curtea s-a bazat pe informațiile comunicate de instituțiile de credit prin intermediul autorităților naționale de rezoluție și nu a acoperit fiabilitatea acestor informații. Mai mult, contribuțiile la fond care fac obiectul unor reclamații administrative sau al unor acțiuni în justiție implicând anumite instituții de credit și autorități naționale de rezoluție, respectiv al unor acțiuni în justiție la Tribunalul Uniunii Europene implicând anumite instituții de credit și comitetul, nu au fost incluse în sfera auditului Curții pentru a nu afecta în niciun fel poziția părților în cadrul acestor acțiuni. La punctul 7 (i) din conturile anuale ale comitetului sunt prezentate informații detaliate cu privire la reclamațiile administrative sau la acțiunile în justiție. 16. În ceea ce privește cheltuielile, Curtea examinează operațiunile de plăți la momentul la care cheltuielile au fost suportate, înregistrate și acceptate. Examinarea acoperă toate categoriile de plăți, cu excepția plăților în avans, la momentul la care sunt efectuate. Plățile în avans sunt examinate în momentul în care beneficiarul fondurilor furnizează justificarea pentru utilizarea lor corespunzătoare, iar comitetul acceptă această justificare prin închiderea și validarea plății în avans, indiferent dacă acest lucru are loc în același exercițiu sau ulterior. 17. La întocmirea prezentului raport și a declarației de asigurare, Curtea a luat în considerare activitatea de audit desfășurată de auditorul extern independent cu privire la conturile comitetului, în conformitate cu prevederile articolului 102 alineatul (1) din regulamentul financiar al comitetului. Paragrafe de evidențiere a unor aspecte 18. Fără a pune în discuție opiniile formulate la punctele 6-17, Curtea ar dori să sublinieze faptul că, la calcularea contribuțiilor la fond, sunt utilizate informațiile comunicate comitetului de instituțiile de credit prin intermediul autorităților naționale de rezoluție. Cu toate acestea, Regulamentul MUR nu prevede un cadru de control cuprinzător și coerent în vederea asigurării fiabilității acestor informații. Curtea remarcă totodată faptul că metodologia de calcul al contribuțiilor prevăzută în legislație este foarte complexă, prezentând astfel un risc în ceea ce privește exactitatea. Mai mult, comitetul nu poate comunica detalii cu privire la calculele contribuției bazate pe evaluarea riscurilor per instituție de credit întrucât aceste calcule sunt legate între ele și cuprind informații confidențiale cu privire la alte instituții de credit. Aceasta afectează transparența calculelor efectuate.